Kommissionens meddelelse om et udkast til direktiv om ændring af direktiv 80/723/EØF om gennemskueligheden af de økonomiske forbindelser mellem medlemsstaterne og de offentlige virksomheder

(1999/C 377/02)

Kommissionen har godkendt et udkast til direktiv om ændring af direktiv 80/723/EØF om gennemskueligheden af de økonomiske forbindelser mellem medlemsstaterne og de offentlige virksomheder.

Kommissionen vil vedtage direktivet efter at have indhentet bemærkninger fra alle berørte parter.

Kommissionen opfordrer interesserede parter til at fremsætte eventuelle bemærkninger til nedenstående udkast til direktiv.

Bemærkningerne skal være Kommissionen i hænde senest to måneder efter offentliggørelsen af denne meddelelse. De kan sendes til følgende adresse: Europa-Kommissionen

Generaldirektoratet for Konkurrence

Direktorat H, Kontor 3

Rue de la Loi/Wetstraat 200 B - 1049 Bruxelles/Brussel Fax (32-2) 296 95 80.

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 86, stk. 3, og

ud fra følgende betragtninger:

(1) Ved Kommissionens direktiv 80/723/EØF(1), senest ændret ved direktiv 93/84/EØF(2), indførtes et system, som forpligter medlemsstaterne til at sikre, at de økonomiske forbindelser mellem offentlige myndigheder og offentlige virksomheder er gennemskuelige; ifølge direktiv 80/723/EØF skal medlemsstaterne indsamle visse finansielle oplysninger, der videregives til Kommissionen på dennes anmodning, mens andre oplysninger skal indberettes i form af årsberetninger;

(2) forskellige sektorer i økonomien, som tidligere var kendetegnet ved nationale, regionale eller lokale monopoler, er blevet eller er ved at blive lukket helt eller delvis op for konkurrence i kraft af traktatbestemmelserne eller regler vedtaget af medlemsstaterne eller af Fællesskabet; denne proces har fremhævet betydningen af at sikre, at traktatens konkurrenceregler anvendes på en loyal og effektiv måde inden for disse sektorer; særlig, at der ikke sker misbrug af en dominerende stilling som omhandlet i traktatens artikel 82 og ikke ydes statsstøtte som omhandlet i traktatens artikel 87, medmindre det er foreneligt med fællesmarkedet, jf. dog traktatens artikel 86, stk. 2;

(3) inden for sådanne sektorer indrømmer medlemsstaterne ofte særlige eller eksklusive rettigheder til bestemte virksomheder eller foretager betalinger eller giver en anden form for kompensation til bestemte virksomheder, der har fået overdraget at udføre tjenesteydelser af almindelig økonomisk interesse; disse virksomheder konkurrerer også ofte med andre virksomheder;

(4) traktatens artikel 86, stk. 1, fastsætter, at medlemsstaterne, for så vidt angår offentlige virksomheder og virksomheder, som de indrømmer særlige eller eksklusive rettigheder, afstår fra at træffe eller opretholde foranstaltninger, som er i strid med traktatens bestemmelser; traktatens artikel 86, stk. 2, vedrører virksomheder, der har fået overdraget at udføre tjenesteydelser af almindelig økonomisk interesse; traktatens artikel 86, stk. 3, fastsætter, at Kommissionen påser, at bestemmelserne i artikel 86 bringes i anvendelse, og at Kommissionen meddeler medlemsstaterne passende direktiver eller beslutninger; for at sikre at bestemmelserne i traktatens artikel 86 bringes i anvendelse, skal Kommissionen have de nødvendige oplysninger; dette indebærer, at betingelserne for at tilvejebringe gennemskuelighed fastlægges;

(5) de indviklede forhold i forbindelse med de forskellige former for offentlige og private virksomheder, der har fået særlige eller eksklusive rettigheder eller fået overdraget at udføre tjenesteydelser af almindelig økonomisk interesse, og de forskellige aktiviteter, der kan udføres af en enkelt virksomhed, samt de forskellige grader af markedsliberalisering i medlemsstaterne har tendens til at hindre anvendelsen af konkurrencereglerne, særlig traktatens artikel 86; det er derfor nødvendigt, at medlemsstaterne og Kommissionen får detaljerede oplysninger om sådanne virksomheders interne organisation - navnlig særskilte og pålidelige regnskaber for virksomhedens forskellige aktiviteter - som de skulle føre, hvis de pågældende aktiviteter blev udført af særskilte virksomheder; sådanne oplysninger foreligger ikke altid eller er ikke altid tilstrækkeligt detaljerede eller pålidelige;

(6) regnskaberne skal vise de forskellige aktiviteter, omkostningerne og indtægterne i forbindelse med hver enkelt aktivitet, omkostningsmetoderne og indtægtsfordelingen samt anvendelsen af de nettoindtægter, der affødes af en bestemt aktivitet; der bør udarbejdes særskilte regnskaber for såvel produkter og tjenesteydelser, for hvilke medlemsstaten har indrømmet særlige eller eksklusive rettigheder eller overdraget virksomheden at udføre en tjenesteydelse af almindelig økonomisk interesse, som for virksomhedens andre produkter og tjenesteydelser;

(7) det bedste middel til at opnå, at konkurrencereglerne anvendes over for sådanne virksomheder på en loyal og effektiv måde, er at fastsætte, at medlemsstaterne skal sikre, at de pågældende virksomheder fører sådanne særskilte regnskaber; Kommissionen har vedtaget en meddelelse om forsyningspligtydelser i Europa(3), hvori den understreger betydningen af disse ydelser; det er nødvendigt at tage hensyn til betydningen af de pågældende sektorer, der kan omfatte tjenester af samfundsmæssig interesse, til den stærke markedsstilling, som de pågældende virksomheder kan have, samt til sårbarheden af den begyndende konkurrence i de sektorer, der liberaliseres; for at nå det grundlæggende mål, gennemskuelighed, er det nødvendigt og hensigtsmæssigt at fastsætte regler vedrørende sådanne særskilte regnskaber; i overensstemmelse med proportionalitetsprincippet, jf. traktatens artikel 5, tredje stykke, er dette direktiv begrænset til, hvad der er nødvendigt for at nå de tilsigtede mål;

(8) i nogle sektorer kræves det i henhold til EF-bestemmelser, at medlemsstaterne og bestemte virksomheder fører særskilte regnskaber; det er nødvendigt at sikre en ensartet behandling af alle økonomiske aktiviteter overalt i Fællesskabet og at udvide kravet om særskilte regnskaber til at gælde for alle sammenlignelige situationer; dette direktiv bør ikke ændre specifikke regler, der i andre EF-bestemmelser tjener samme formål, og bør derfor ikke gælde for aktiviteter i virksomheder, der omfattes af sådanne bestemmelser;

(9) i betragtning af den begrænsede potentielle virkning på konkurrencen er det i øjeblikket ikke nødvendigt at kræve, at virksomheder, der har en samlet nettoomsætning på mindre end 40 mio. EUR, skal føre særskilte regnskaber; i betragtning af deres begrænsede potentiale med hensyn til påvirkning af samhandelen mellem medlemsstaterne er det i øjeblikket ikke nødvendigt at kræve særskilte regnskaber i forbindelse med levering af visse kategorier af tjenesteydelser; dette direktiv bør finde anvendelse, uden at dette berører andre regler vedrørende medlemsstaternes fremsendelse af oplysninger til Kommissionen;

(10) i de tilfælde, hvor en virksomhed har fået særlige eller eksklusive rettigheder efter en åben, gennemskuelig og ikke-diskriminerende procedure, eller hvor kompensationen for leveringen af tjenesteydelser af almindelig økonomisk interesse er fastsat efter en åben, gennemskuelig og ikke-diskriminerende procedure, forekommer det ikke i øjeblikket nødvendigt at kræve, at sådanne virksomheder skal føre særskilte regnskaber;

(11) traktatens artikel 295 fastsætter, at traktaten ikke berører de ejendomsretlige ordninger i medlemsstaterne; i forbindelse med anvendelsen af konkurrencereglerne bør der ikke ske nogen uberettiget diskrimination mellem offentlige og private virksomheder; dette direktiv bør derfor gælde både for offentlige og private virksomheder;

(12) medlemsstaterne har forskellige administrative territoriale strukturer; dette direktiv bør dække offentlige myndigheder på alle niveauer i medlemsstaterne

(13) direktiv 80/723/EØF bør derfor ændres -

UDSTEDT FØLGENDE DIREKTIV:

Artikel 1

I direktiv 80/723/EØF foretages følgende ændringer:

1) Titlen affattes således: "Kommissionens direktiv af 25. juni 1980 om gennemskueligheden af de økonomiske forbindelser mellem medlemsstaterne og de offentlige virksomheder og om den finansielle gennemskuelighed i visse virksomheder".

2) Artikel 1 og 2 affattes således: "Artikel 1

1. Medlemsstaterne drager omsorg for, at der på de i dette direktiv fastsatte betingelser skabes gennemskuelighed i de økonomiske forbindelser mellem de offentlige myndigheder og de offentlige virksomheder på en sådan måde, at det klart fremgår:

a) hvilke offentlige midler de offentlige myndigheder stiller direkte til rådighed for de pågældende offentlige virksomheder

b) hvilke offentlige midler de offentlige myndigheder stiller til rådighed gennem offentlige virksomheder eller penge- og finansieringsinstitutter

c) hvorledes disse offentlige midler faktisk anvendes.

2. Medlemsstaterne drager omsorg for, at der på de i dette direktiv fastsatte betingelser skabes gennemskuelighed i den finansielle og organisationsmæssige struktur i de virksomheder, der skal føre særskilte regnskaber, således at følgende klart fremgår:

a) omkostningerne og indtægterne i forbindelse med de forskellige aktiviteter

b) alle detaljer i forbindelse med de metoder, ved hjælp af hvilke omkostningerne og indtægterne henføres til eller fordeles på de forskellige aktiviteter

c) anvendelsen af de nettoindtægter, der affødes ved de forskellige aktiviteter.

Artikel 2

1. I dette direktiv forstås ved:

a) 'offentlige myndigheder': alle offentlige myndigheder, herunder staten og regionale, lokale og alle andre territoriale myndigheder

b) 'offentlige virksomhed': enhver virksomhed, på hvilke de offentlige myndigheder direkte eller indirekte kan have en dominerende indflydelse som følge af ejerforhold, kapitalindskud eller de regler, der gælder for virksomheden

c) 'offentlige fremstillingsvirksomheder': virksomheder med fremstillingsvirksomheder som hovedaktivitetsområde, der defineres som et aktivitetsområde, der repræsenterer mindst 50 % af den samlede årsomsætning. Det drejer sig om virksomheder, hvis aktiviteter falder ind under hovedafdeling D - Fremstillingsvirksomhed (omfattende underafdeling DA - underafdeling DN) i NACE (Rev. 1)(4)

d) 'virksomhed, der skal føre særskilte regnskaber': enhver virksomhed, som en medlemsstat indrømmer særlige eller eksklusive rettigheder, jf. traktatens artikel 86, stk. 1, eller som har fået overdraget at udføre tjenesteydelser af almindelig økonomisk interesse, jf. traktatens artikel 86, stk. 2, og som modtager statsstøtte i en eller anden form, herunder tilskud, støtte eller kompensation, i forbindelse med sådanne tjenesteydelser

e) 'forskellige aktiviteter': på den ene side produkter eller tjenesteydelser, med hensyn til hvilke en virksomhed har fået indrømmet særlige eller eksklusive rettigheder, eller tjenesteydelser af generel økonomisk interesse, som en virksomhed har fået overdraget at udføre, og på den anden side alle andre produkter eller tjenesteydelser, som er omfattet af virksomhedens aktiviteter

f) 'særlige rettigheder': rettigheder, som en medlemsstat indrømmer et begrænset antal virksomheder ved hjælp af love eller administrative bestemmelser, der inden for et givet geografisk område

- begrænser antallet af sådanne virksomheder til to eller flere, eller

- udpeger et vist antal konkurrende virksomheder, eller

- giver virksomheder fordele, der er fastsat ved lov eller anden retsforskrift, og som i væsentlig grad påvirker andre virksomheders muligheder for at udøve samme aktiviteter inden for samme geografiske område på stort set ensartede betingelser.

2. Dominerende indflydelse antages at foreligge, når de offentlige myndigheder direkte eller indirekte i relation til en virksomhed:

a) besidder majoriteten af virksomhedens tegnede kapital, eller

b) råder over mere end halvdelen af de stemmer, som er knyttet til andele, som virksomheden har udstedt, eller

c) kan udpege mere end halvdelen af medlemmerne i virksomhedens bestyrelse, direktion eller tilsynsråd."

3) I artikel 3 ændres "Artikel 1" til "Artikel 1, stk. 1".

4) Som artikel 3a indsættes: "Artikel 3a

1. For at tilvejebringe den i artikel 1, stk. 2, omhandlede gennemskuelighed træffer medlemsstaterne alle nødvendige foranstaltninger til at sikre, at de virksomheder, der skal føre særskilte regnskaber:

a) holder driftsregnskaberne vedrørende de forskellige aktiviteter adskilt

b) tildeler eller fordeler alle omkostninger og indtægter korrekt på grundlag af konsekvent anvendte og objektivt begrundede omkostningsregnskabsprincipper

c) klart fastlægger de omkostningsregnskabsprincipper, efter hvilke de adskilte regnskaber føres.

2. Stk. 1 gælder kun for de aktiviteter, der ikke er omfattet af særlige EF-bestemmelser, og berører ikke medlemsstaternes eller virksomhedernes forpligtelser i henhold til traktaten eller sådanne særlige bestemmelser."

5) Artikel 4 og 5 affattes således: "Artikel 4

1. For så vidt angår den i artikel 1, stk. 1, omhandlede gennemskuelighed finder dette direktiv ikke anvendelse på de økonomiske forbindelser mellem offentlige myndigheder og:

a) offentlige virksomheder, for så vidt angår tjenesteydelser, som ikke vil kunne påvirke samhandelen mellem medlemsstaterne mærkbart

b) centralbankerne

c) offentlige kreditinstitutter, for så vidt angår offentlige myndigheders indskud af offentlige midler på normale markedsvilkår

d) offentlige virksomheder, hvis samlede nettoomsætning ikke har nået et samlet beløb på 40 mio. EUR i de to regnskabsår forud for det tidspunkt, hvor de i artikel 1, stk. 1, nævnte midler stilles til rådighed eller anvendes. For offentlige kreditinstitutters vedkommende fastsættes grænsen dog til en samlet status på 800 mio. EUR.

2. For så vidt angår den i artikel 1, stk. 2, omhandlede gennemskuelighed finder dette direktiv ikke anvendelse på:

a) virksomheder, for så vidt angår tjenesteydelser, som ikke vil kunne påvirke samhandelen mellem medlemsstaterne mærkbart

b) virksomheder, hvis samlede nettoomsætning er mindre end 40 mio. EUR

c) virksomheder, der har fået indrømmet særlige eller esklusive rettigheder, jf. traktatens artikel 86, stk. 1, eller har fået overdraget at udføre tjenesteydelser af almindelig økonomisk interesse, jf. traktatens artikel 86, stk. 2, for en passende periode og efter en åben, gennemskuelig og ikke-diskriminerende procedure.

Artikel 5

1. Medlemsstaterne træffer de fornødne foranstaltninger med henblik på, at oplysningerne vedrørende de i artikel 1, stk. 1, omhandlede økonomiske forbindelser står til rådighed for Kommissionen i fem år regnet fra udgangen af det regnskabsår, i hvilket de offentlige midler er blevet stillet til rådighed for de pågældende offentlige virksomheder.

Såfremt de offentlige midler anvendes i løbet af et senere regnskabsår, løber fristen på fem år dog fra udgangen af dette regnskabsår.

2. Medlemsstaterne sikrer, at de i artikel 1, stk. 2, omhandlede oplysninger om virksomhedernes finansielle og organisationsmæssige struktur står til rådighed for Kommissionen i fem år regnet fra udgangen af det regnskabsår, som oplysningerne vedrører.

3. Såfremt Kommissionen finder det nødvendigt, meddeler medlemsstaterne den efter dennes anmodning de i stk. 1 og 2 nævnte oplysninger, samt i givet fald nødvendigt baggrundsmateriale, herunder de tilstræbte målsætninger."

6) I artikel 5 a, stk. 3, ændres "ECU" til "EUR".

7) I artikel 6, stk. 1, ændres "Artikel 5, stk. 2" til "Artikel 5, stk. 3".

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2000. De underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 195 af 29.7.1980, s. 35.

(2) EFT L 254 af 12.10.1993, s. 16.

(3) EFT C 281 af 26.9.1996, s. 3.

(4) EFT L 83 af 3.4.1993, s. 1.